Document ID: 31997R2502

KOMMISSIONENS FORORDNING (EF) Nr. 2502/97 af 15. december 1997 om ændring af forordning (EØF) nr. 3886/92 om gennemførelsesbestemmelser for præmieordningerne i oksekødssektoren
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 2321/97 (2), særlig artikel 4b, stk. 8, og artikel 4i, stk. 5, og
ud fra følgende betragtninger:
I artikel 4b, stk. 7, i forordning (EØF) nr. 805/68 fastsættes, at et administrativt dokument skal følge den enkelte tyr senest fra første præmieansøgning, indtil den slagtes; i artikel 3 i forordning (EØF) nr. 3886/92 af 23. december 1992 om gennemførelsesbestemmelser for de præmieordninger, der er fastsat i forordning (EØF) nr. 805/68 om den fælles markedsordning for oksekød, og om ophævelse af forordning (EØF) nr. 1244/82 og (EØF) nr. 714/89 (3), senest ændret ved forordning (EF) nr. 2316/97 (4), fastsættes bestemmelserne vedrørende dette dokument; i artikel 6, stk. 2, i Rådets forordning (EF) nr. 820/97 af 21. april 1997 om indførelse af en ordning for identifikation og registrering af kvæg og om mærkning af oksekød og oksekødsprodukter (5) fastsættes i øvrigt, at et dyr skal ledsages af sit pas, når det flyttes; for at begrænse antallet af dokumenter, der skal følge kvæg, bør det accepteres, at en medlemsstat beslutter, at ovennævnte pas kan erstatte det administrative dokument, forudsat at dette pas ligeledes gør det muligt at sikre kontrol med ydelsen af den særlige præmie, der er omhandlet i artikel 4b i forordning (EØF) nr. 805/68;
i artikel 49, stk. 1, i forordning (EØF) nr. 3886/92 fastsættes betingelserne for ydelse af forarbejdningspræmien; der er risiko for, at betingelserne vedrørende velfærd, navnlig betingelserne i Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF (6), senest ændret ved direktiv 95/29/EF (7), ikke overholdes fuldt ud for unge kalve bestemt til forarbejdning; det er derfor hensigtsmæssigt at ændre stk. 1 i ovennævnte artikel 49 i overensstemmelse hermed;
beløbet i artikel 49, stk. 4, i forordning (EØF) nr. 3886/92 pr. kalv, der er berettiget til forarbejdningspræmien, er fastsat på to forskellige niveauer afhængigt af kalvens race; denne differentiering har givet anledning til visse kontrolproblemer; erfaringen har endvidere vist, at dyr af andre racer end malkeracer ofte er af en lavere kvalitet end den, der kan berettige en højere forarbejdningspræmie; der bør derfor indføres et fælles beløb for forarbejdningspræmien, uafhængigt af kalvens race;
differentieringen af præmien for tidlig markedsføring af kalve i artikel 50, stk. 3, i forordning (EØF) nr. 3886/92 har gjort det muligt at slagte et antal kalve, der generelt svarer til foranstaltningens kvantitative mål; der har dog været en tendens til et fald i ansøgningerne om præmie for kalve, hvis slagtekrop er lettere, og som er blevet slagtet siden juli 1997; med henblik på både at forbedre denne situation og tilskynde alle kalveproducenter til at deltage, indtil ordningen ophører, bør der på grundlag af erfaringen indføres en ny differentiering af præmiebeløbene afhængigt af slagtekroppens vægt;
racen »Kerry«, som tidligere var en race beregnet til mælkeproduktion, er i vidt omfang blevet en kødrace; da de dyr, der tilhører denne race, er opført i bilag II til forordning (EØF) nr. 3886/92, er de ikke berettigede til ydelse af præmien for ammekøer; for at der kan ske en tilpasning til den nuværende produktionssituation for racen »Kerry«, bør den fjernes fra ovennævnte liste;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
I forordning (EØF) nr. 3886/92 foretages følgende ændringer:
1) I artikel 3 indsættes som stk. 5:
»5. En medlemsstat kan dog beslutte, at de i denne artikel fastsatte nationale administrative dokumenter og administrative samhandelsdokumenter erstattes af det i artikel 6 i forordning (EF) nr. 820/97 omhandlede pas. I så fald sørger medlemsstatens kompetente myndigheder for, at dette pas gør det muligt at sikre, at der kun ydes én præmie pr. dyr pr. aldersgruppe, jf. bestemmelserne i artikel 4b i forordning (EØF) nr. 805/68.«
2) I artikel 49 foretages følgende ændringer:
a) stk. 1, andet led, affattes således:
»- leveres i en generel sundhedstilstand, hvor det ikke udviser anomalier, misdannelser eller tegn på manglende overholdelse af bestemmelserne i direktiv 91/628/EØF, og«
b) stk. 4 affattes således:
»4. Præmien pr. præmieberettiget kalv fastsættes til 115 ECU«.
3) Artikel 50, stk. 3, affattes således:
»3. Præmien fastsættes til 45 ECU pr. dyr slagtet fra den 1. december 1997.
Dette præmiebeløb forhøjes dog:
- for slagtekroppe, der vejer 110 kg eller derunder, med 30 ECU
- for slagtekroppe, der vejer over 110 kg, men ikke over 120 kg, med 15 ECU
- for slagtekroppe, der vejer over 120 kg, og som stammer fra dyr, der er slagtet mellem den 1. december og den 31. december 1997, med 5 ECU.«
4) Racen »Kerry« slettes fra listen i bilag II.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. januar 1998. Artikel 1, nr. 2, litra b), anvendes dog for dyr, der tilbydes til forarbejdning fra den første mandag efter dagen for offentliggørelsen i De Europæiske Fællesskabers Tidende, og artikel 1, nr. 3, anvendes for dyr, der slagtes fra den 1. december 1997.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. december 1997.

Labels: 17
5
6